SKRIFTLIG FORESPØRGSEL E-2084/99

af Roberta Angelilli (UEN) til Kommissionen

(12. november 1999)

Om: Parkeringshus i Via Sacchi i Rom og manglende gennemførelse af bestemmelserne vedrørende vurdering af den miljømæssige indvirkning i regionen Latium

Regionen Latium stoppede for nylig arbejdet i forbindelse med opførelsen af et stort underjordisk parkeringshus i Via Sacchi i Rom, som er et særdeles ømfindtligt område, både ud fra et hydrogeologisk synspunkt og på grund af de mange steder af arkæologisk interesse. Arbejdet i forbindelse med det store parkeringshus, som omfatter hele ti underjordiske etager, blev standset af formanden for det regionale miljøudvalg, selv om opførelsen af parkeringshuset allerede var sat i gang, med den begrundelse, at der ikke var foretaget den nødvendige vurdering af den miljømæssige indvirkning, og at der var kommet mange protester fra de lokale beboere, som gjorde opmærksom på, at de eksisterende bygningers stabilitet og sikkerhed blev bragt I fare.

Kommissionen bedes oplyse følgende:

1. Anser Kommissionen ikke det skete for endnu et bevis på, at det er presserende nødvendigt, at regionen Latium gennemfører de italienske bestemmelser, som er blevet vedtaget til gennemførelse af direktiv 85/337/EØF(1) og efterfølgende ændringer?

2. Bør regionen Latiums manglende gennemførelse og den manglende anvendelse af ovennævnte direktiv ikke betragtes som en utilstrækkelig gennemførelse fra de italienske myndigheders side?

3. Bør Kommissionen ikke kontrollere, om ovennævnte projekt henhører under de i direktiv 85/337/EØF nævnte kategorier, for hvilke en vurdering af indvirkningen på miljøet er obligatorisk?

4. Hvad mener Kommissionen generelt om dette spørgsmål?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(9. december 1999)

På grundlag af de oplysninger, det ærede medlem er fremkommet med, skønner Kommissionen, at der på nuværende tidspunkt ikke er grund til at gribe ind i denne sag.

Navnlig har de regionale myndigheder, som nævnt af det ærede medlem, stillet arbejdet i forbindelse med projektet i bero, fordi dette ikke forinden var blevet gjort til genstand for en vurdering af dets indvirkning på miljøet (VVM). Der synes derfor på nationalt niveau at være taget skridt til at sikre, at de forpligtelser, der måtte gælde i henhold til Rådet direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, bliver opfyldt.

For så vidt angår det generelle spørgsmål om gennemførelsen af direktiv 85/337/EØF i regionen Lazio, skal det bemærkes, at denne region ved Deliberazione della giunta regionale af 30. juni 1998 nr. 3099 har ikraftsat Decreto del Presidente della Repubblica 12. april 1996 atto di indirizzo e coordinamento concernente disposizioni in materia di valutazione di impatto ambientale, hvori er fastsat kravene vedrørende de projekter, der er anført i bilag II til direktiv 85/337/EEC, og som i henhold til det italienske retssystem henhører under regionernes kompetence. Den del af direktiv 85/337/EØF, som i Italien henhører under regionernes kompetence, kan således betragtes som værende gennemført og håndhævet i regionen Lazio. Kommissionen er ved at se nærmere på den generelle gennemførelse i Italien af direktiv 85/337/EØF på regionalt niveau som led i en række overtrædelsesprocedurer.